b"\n_START_ARTICLE_\nAminata Dramane Traor\xc3\xa9\n_START_SECTION_\nBiografia\n_START_PARAGRAPH_\nNascuda el 1947 a la capital de Mali, en una modesta fam\xc3\xadlia de dotze fills, Traor\xc3\xa9 va estudiar a l'escola Maginot i va continuar la seva educaci\xc3\xb3 a la Universitat de Caen, a Fran\xc3\xa7a. T\xc3\xa9 un doctorat en Psicologia social i un grau en Psicopatologia. Com a cient\xc3\xadfica social, va impartir doc\xc3\xa8ncia a l'Institut d'etnosociologia de la Universitat d'Abidjan, a Costa d'Ivori, i va treballar per a diverses organitzacions, tant d'\xc3\xa0mbit nacional com internacional._NEWLINE_Fou nomenada ministra de Cultura i Turisme de Mali sota el govern d'Alpha Oumar Konar\xc3\xa9, c\xc3\xa0rrec que exerc\xc3\xad entre 1997 i 2000, any en qu\xc3\xa8 va dimitir per, segons ella, poder mantenir el seu dret a la llibertat d'expressi\xc3\xb3. Tamb\xc3\xa9 va treballar com a coordinadora del Programa de les Nacions Unides per al Desenvolupament; \xc3\xa9s coordinadora del F\xc3\xb2rum per un altre Mali, coordinadora adjunta de la Xarxa Internacional per a la Diversitat Cultural; fou responsable de l'organitzaci\xc3\xb3 de la convocat\xc3\xb2ria a Bamako del F\xc3\xb2rum Social Mundial el 2006, i fou elegida membre de la junta directiva de l'Inter Press Service el juliol de 2005. Tamb\xc3\xa9 \xc3\xa9s membre del comit\xc3\xa8 cient\xc3\xadfic de la Fundaci\xc3\xb3 IDEAS, un think tank socialista espanyol. Traor\xc3\xa9 tamb\xc3\xa9 exerceix com a empres\xc3\xa0ria: \xc3\xa9s propiet\xc3\xa0ria d'un restaurant de luxe i una casa d'hostes per a turistes a Bamako, constru\xc3\xafts amb materials locals.\n_START_SECTION_\nObra\n_START_PARAGRAPH_\nEl 1999, va publicar L'\xc3\xa9tau. L'Afrique dans un monde sans fronti\xc3\xa8res (Actes Sud), un assaig que denuncia les pol\xc3\xadtiques de les institucions de Bretton Woods, el Banc Mundial i el Fons Monetari Internacional, que requereixen l'aplicaci\xc3\xb3 dels plans d'ajust estructural que empobrir\xc3\xa0 l'\xc3\x80frica. El 2002, Le Viol de l'Imaginaire (Fayard/Actes Sud), en qu\xc3\xa8 denuncia els mecanismes que priven l'\xc3\x80frica dels seus recursos naturals, financers i humans. El 2005, Lettre au Pr\xc3\xa9sident des Fran\xc3\xa7ais \xc3\xa0 propos de la C\xc3\xb4te d'Ivoire et de l'Afrique en g\xc3\xa9n\xc3\xa9ral, en qu\xc3\xa8 analitza les crisis africanes en el mar\xc3\xa7 franc\xc3\xa8s a la llum de la globalitzaci\xc3\xb3 liberal, i el 2008, L'Afrique humili\xc3\xa9e (Fayard), on es critica durament el pensament i discurs racista i neocolonialista de Nicolas Sarkozy a Dakar el juliol de 2007. Tamb\xc3\xa9 col\xc2\xb7labor\xc3\xa0 amb Jean-Louis Martinelli en l'obra de teatre Une nuit \xc3\xa0 la pr\xc3\xa9sidence, el 2014."